Fudbaleri Partizana izašli su na utakmicu 12. kola Superlige Srbije u majicama s likom nedavno ubijenog vođe Grobara Aleksandra Stankovića, osobe koja je pravosnažno osuđena na pet godina robije zbog trgovine drogom i posedovanja oružja.

Na pitanje novinara Insajdera kakvu poruku su fudbaleri želeli da pošalju odavanjem počasti osuđenom kriminalcu, kapiten tima FK Partizan Saša Ilić kaže da se obratimo direktoru v.d. drektora FK Partizan Milošu Vazuri.

“Imam svoje mišljenje o tome, ali ću ga zadržati za sebe“, rekao je Ilić.

Vazura za sada ne odgovara na pozive Insajdera.

Pred početka utakmice s Voždovcem fudbaleri Partizana nosili su majice s likom Stankovića i potpisom "Dobro pamtim sve".

Stanković je ubijen u četvrtak uveče u pucnjavi na raskrsnici Bačvanske i Ulice gospodara Vučića, nedaleko od kapija Centralnog zatvora u Beogradu, u okršaju koji je ministar unutrašnjih poslova Nebojša Stefanović nazvao „ratom mafije“.

Stanković je pravosnažno osuđen na kaznu zatvora od pet godina i 10 meseci zbog trgovine drogom i posedovanja oružja.

Takođe, bio je jedan od trojice huligana koji su učestvovali u incidentu u kom su brutalno pretučeni vozač i pripadnik obezbeđenja generalnog direktora FK Partizan Miloša Vazure, u aprilu ove godine ispred stadiona Partizana.